egg Arkiver - Hessland
Gå til innhold
Hessland
En blogg om bygningsvern med kjærlighet for gamle hus
Stikkord: egg
Man tager 25-30 egg, gjerne økologiske…
Noen vasker til jul, mens vi maler… Og hjelpemeg så fint det blir! Jeg er så ufattelig fornøyd med å fjerne 1980-tallet og gå et par hundre år tilbake i tid. Det er med stor tilfredsstillelse man ser hvordan det ene rommet etter det andre faller på plass. Jeg av alle, har alltid visst hvordan farger og mønstre kan påvirke et interiør. Men allikevel så blir jeg litt målløs når man setter igang med malerkosten og resultatene trer frem på vegger og listverk.
Gruerommet med det «nye» trappeskapet
Gruerommet
Å velge farge til Gruerommet var ingen enkel affære. Jeg er ingen gul person, har aldri vært det og trodde med overbevisning at jeg aldri skulle bli det… Men Gruerommet ble okergult! Hva i all verden var det som skjedde? Jo, jeg har sittet i rommet og kjent veldig godt etter. Sett på det vi har av innredning, detaljer, møbler osv. Og kjent at her trengtes noe varmt og lunt. Og da var det bare å prøve seg frem til valget om bjørkeådrede vegger falt. Klart det var en rent historisk og dokumentert begrunnelse for valget også. Dette rommet var gult da vi overtok, men det var en lys gul farge uten dybde. Før vi malte det i oker nå, så hadde jeg rett og slett malt vegger i en nøytral grå tone for å dekke over stripete tapet og blomstrede 80-talls tapetborder. Så da å se hvordan denne dype okerfargen får frem konturer og detaljer i rommet er ganske så spennende og etterlengtet.
Lasering, ådring og patinering
Ådring, lasering og patinering er teknikker som har vært i bruk i århundrer. Skiftende fra ulike epoker på hvor moten tilsa at man skulle  bruke det. Selv om empiren kjennetegnes med klare og rene farger, så var det ikke uvanlig å fortsette bruken av lasering og enkel ådring i mindre viktige rom. Som et kjøkken, eller Gruerommet, allrommet vi har her. Overflaten blir betraktelig mer slitesterk enn kun maling og møkka syns så godt som ikke;-) Og så moro det var med ådring! Selv om dette ble en enkel form for ådring uten de store utfordringer som å lage kvister osv. så kan det allikevel kalles en form for ådring. Eller en avansert lasering om du heller vil det.
Ådring er en teknikk hvor man bruker en pigmentert lasyr for å imitere en tresort. Lasering er det samme bortsett fra at man ikke anstrenger seg for å lage treimitasjon, man bare stryker lett over med en pigmentert lasyrolje for å få dybde i overflaten. På Gruerommet valgte vi å bruke Gysinges ferdige Bjørkelasyr. Underlaget var et tynt lag med en lys oker matt linoljemaling. Man kan lasere direkte på ubehandlet treverk også.
Eggoljetempera!
I stuen derimot, valgte vi eggoljetemperamaling! Og vi valgte å lage det selv, helt fra grunnen av. Og det er faktisk enklere enn man tror! Eggoljetempera er en gammel malingstype som er mye brukt her i Sverige. Mer enn i Norge selv om man finner den der også. Denne malingen har opp gjennom tidene først og fremst blitt brukt på overflater med stor belastning som kirkebenker og gelendere osv. Og det er en kjent maling i kunsten og ikke minst på møbler. Men den ble også brukt på interiører. Malingen gir en helmatt og ekstremt slitesterk overflate som er vaskbar. Den er med andre ord ganske så genial på kjøkken også!
Da vi skulle bestemme oss for hva slags maling vi ønsket å male våre pappspente vegger i stuen med, så undersøkte vi rundt litt før vi bestemte oss. Vi tenkte lenge på limfarge fordi vi ønsket en helmatt overflate. Men etter anbefalinger snuste vi nærmere på eggoljetempera. Jeg har liten erfaring med denne malingen fra før, så det var spennende å prøve noe nytt.
Bak enhver mann  sitter en blid kvinne…;-)?
Å gjøre alt selv
Nå har det seg jo sånn at vi har 21 vakre høner springende rundt i hagen her. Og de legger fantastiske brune egg, mange egg… Og hva består denne malingen hovedsakelig av? Jo, egg! Denne eminente malingen består rett og slett av egg, kokt linolje, vann og pigment. Og det er det! Visp lett sammen eggene, tilsett kokt linolje i tynn stråle, og deretter vann litt av gangen. Da har man laget en såkalt emulsjon. Så er det bare å røre inn ønsket pigment for å få farge. Enklere kan det nesten ikke gjøres! Og for ikke å snakke om kostnaden! jeg vet at ikke alle er så heldige at de har  egne høner, men egg koster ikke allverdens i butikken heller, kokt linolje er ikke dyrt og vannet er gratis. Utgifter for pigment avhenger av hvilken farge du vil ha, men vi snakker ikke om en formue uansett. I tillegg er den helt fri for løsemidler og er noe av det mest miljøvennlige man kan bruke! Rene kinderegget, dette her:-)
Alle ingrediensene som skal til

Fargens påvirkning
Og den ønskede fargen i storstuen for oss var en nydelig gammelrosa tone som vi fant på vegg og brannmur ved undersøkelser. Og med den deilige matte overflaten kombinert med grå omramminger, brystninger, dører osv., faller det hele virkelig på plass. Man kjenner formelig at rommet takker for å få lov til å komme tilbake. Etter mange år med ulike farger, lett blanding av alle stiler og moderne løsninger, kjennes det godt å finne igjen balansen.
Før vi startet…
Og med deilig harmoni til tross for rotet
Å lande før jul
Nå har vi alltid vært litt sånn i-siste-liten-mennesker… Sånn er det bare og i år er intet unntak. Vi får huset fullt her til jul og i skrivende stund driver Lars å maler brystningen i stuen, gulvet i spisetuen skal legges tilbake etter isolering med vindsperre, vegger skal pappspennes, og vegger i stuen skal få et nytt strøk med eggoljetempera. Gruerommet er så godt som ferdig faktisk, bare taket og grua som gjenstår. Og det tar vi faktisk etter jul;-) Av praktiske grunner da vi får besøk av tradisjonsbærende murer som er spesialist på gamle gruer og bakerovner. Her skal det bli ordning igjen, så alt endelig kan fungere som det burde ha gjort. Jeg gleder meg vilt til å kunne bake grove brød og pizza i egen bakerovn!
Og oppi alt så må vi jo rekke å vaske til jul også! Jammen godt det er flere dager til gjestene kommer;-D Rekker kanskje et par sorter med de få eggene som er igjen etter malingsblanding:-)
Forfatter victoriabrandmunthekaasPublisert 20. desember 2016Kategorier Om oss, TilbakeføringerStikkord ådring, balanse, egg, eggoljetempera, empire, falle på plass, fungerende bakerovn, gannelrosa, grå detaljer, grue, harmoni, hessland, kokt linolje, lasering, matt linoljefarge, murer, okergult, overflater, patinering, slitesterk, stuen, tilbkafeføringer, tradisjonsbærer, vaskbar2 kommentarer til Man tager 25-30 egg, gjerne økologiske…
«Hei! Har jeg kommet til Hessland Byggnadsvård?»
«Eh… Ja….» Etter bare noen uker med åpen butikk, så tar det litt tid for meg å omrokkere hodet mitt til å huske det… Butikk? Stemmer det ja… Vi driver jo butikk her på Hessland i tillegg til verksteder!
«Bra, er dere åpne idag?» «Eh… Ja! Bare kom:-)» Kremmeren og stoltheten tar over usikkerhet og overraskelse. Klart vi er åpne!
Varer settes i hyller
Dette med butikk er, som du forstår, ganske så nytt for oss. Det begynte egentlig bare med en vanlig bestilling fra Gysinge. De ble nysgjerrige på hva vi drev med, Googlet oss, og Vipps… De ønsket oss som «Återförsäljare»! Og det kan man jo ikke si nei til;-) Og siden det har vi kontaktet Eskilstunas Kulturbeslag og holder en del av deres varer også.
Hva det innebærer å drive butikk, kommer klart frem når folk har forventinger til åpen dør… Vi holder stort sett åpent alle dager, men det er best å ringe først så man er helt sikre på at vi ikke er ute på befaring eller midt i en stor tapetproduksjon eller noe… Lars (mobil: 0047 926 65 228 eller 0046 (0)73 091 2411) eller Victoria (mobil: 0047 907 83 586 eller 0046 (0)76 10 11 666) kan begge ringes eller mailes.
Velkommen!
Og de som ikke vet om oss, må jo få vite at vi eksisterer! Skilter må lages, annonsering og markedsføring istandsettes… Og det blogges om det! Masse ekstra arbeid som faktisk viste seg å være veldig moro!
Her males skilt
Spenningen var stor da rommet som skulle bli butikk ble ryddet og den aller første vareleveransen kom! Ermer ble brettet opp, varer satt i hyller, prislapper laget, skilt malt og Swish ordnet (den svenske utgaven av Vipps…). Vi kommer til å skaffe oss kortautomat etterhvert…
Varene ankommet!
I butikken vår er ikke vareutvalget enormt, men alt mulig kan bestilles og kommer til oss løpet av et par dager. Det vi alltid har inne er linoljmaling, slamfärg (komposisjonsmaling), masse linoljesåpe, linolje, pensler, beslag osv. I tillegg til at mine egne tapeter kan ses gjennom og bestilles. Syns i grunnen ikke det er så verst for en liten bygningsvernbutikk;-)
Ble jo hyggelig da:-)
Og glem ikke at man kan komme og kjøpe deilige ferske brune egg fra våre egne vakre høner! Og heller ikke at vi kun er halvannen times kjøring fra Oslo! Kanskje kombinere et hyggelig besøk hos oss med en aldri så liten Harrytur?;-)
Forfatter victoriabrandmunthekaasPublisert 10. august 2016Kategorier Aktuelt, Butikken, Om ossStikkord antikvarer, butikk, byggnadsvård, byggnadsvårdsbutik, bygningsvernbutikk, drømmetun, egg, eskilstuna kulturbeslag, fagkompetanse, gysinge, håndtrykte tapeter, hessland, historiskehus, høner, linoljemaling, linoljesåpe, tapet, vindusrestaureringLegg igjen en kommentar til «Hei! Har jeg kommet til Hessland Byggnadsvård?»
Søk etter: Søk
Siste innlegg
Oops…! We did it again…!
Historiske spor. Eller?
Hva har skjedd siden sist?
Inspirasjonstur
Pust med magen!
Siste kommentarer
victoriabrandmunthekaas til Hva har skjedd siden sist?
Ragnhild Hansen til Hva har skjedd siden sist?
victoriabrandmunthekaas til Historiske spor. Eller?
Bjørn J til Historiske spor. Eller?
Bente Rosenvinge til Pust med magen!
Arkiv
oktober 2017
mars 2017
februar 2017
januar 2017
desember 2016
oktober 2016
september 2016
august 2016
juli 2016
juni 2016
mai 2016
Kategorier
Aktuelt
Bakgrunn – Historie
Betraktninger
Butikken
Detaljer
Om oss
Spennende funn!
Tapeter
Tilbakeføringer
Ukategorisert
Meta
Logg inn
Innlegg RSS
Kommentarer RSS
WordPress.org
Hessland Drevet av WordPress